बच्चों के तेवर बदलते ही पसीजा मां-बाप का दिल
माता-पिता को परेशान करने वाले बेटों के घर का दरवाजा जब सरकारी अमले ने खटखटाया और उन्हें नोटिस दिया तो कई बेटों के तेवर ढीले पड़ गए। उन्हें लगा कि अब कोर्ट-कचहरी के चक्कर लगाने होंगे। इसीलिए डरकर कई बेटों ने अपनी गलती मानते हुए माता-पिता से समझौता कर लिया। इसके बाद बेटों की शिकायत करने वाले बुजुर्गों ने ही एसडीएम से कहा, बच्चे सुधर गए हैं। हम शिकायत वापस लेना चाहते हैं। बुधवार को एसडीएम महिप तेजस्वी की कोर्ट में वरिष्ठ नागरिकों के भरण पोषण एक्ट में ऐसे 25 से ज्यादा प्रकरणों में सुनवाई हुई।
कांग्रेस के बुजुर्ग नेता राधेलाल देहल भरण पोषण के लिए अपने बेटों से 10-10 हजार रुपए चाहते थे। इनके बेटे अमृत व योगेश को जैसे ही नोटिस मिला तो उन्होंने अपने पिता से कहा कि वे खर्च देने को तैयार हैं। इसके बाद श्री देहल ने एसडीएम से कहा कि दोनों बेटे तैयार हैं, इसलिए वह राजीनामा चाहते हैं। इंदर कौर भी अपने बेटे सुरजीत व सन्नी से भरण पोषण के लिए पैसा चाहती थीं। दोनों बेटों को जब नोटिस मिला तो वे भी मां को भरण पोषण देने के लिए राजी हो गए। एसडीएम कोर्ट पहुंची मां इंदर कौर ने अपनी शिकायत वापस ले ली। ठीक ऐसे ही बयान दो अन्य बुजुर्ग महिलाओं ने एसडीएम के सामने दिए। इसके बाद इनके भी प्रकरण खत्म कर दिए गए। इन प्रकरणों में उन्होंने बेटों को भी समझाया कि वे माता-पिता के स्वास्थ्य व सुरक्षा का पूरा ख्याल रखें। गुरुवार 31 दिसंबर व बुधवार 6 जनवरी को भी पेंडिंग प्रकरणों में सुनवाई होगी।
हमें नहीं चाहिए भरण-पोषण
विमला देवी का बेटा परमात्मा व बहू प्रमिला कोर्ट में हाजिर हुए। पीड़ित विमला देवी ने एसडीएम से कहा, हिस्से के छह लाख बेटे को दे चुके हैं। यदि मकान खाली नहीं कराया तो हम तो जहर खा लेंगे। एसडीएम ने बेटे व बहू की इनकम की जांच के निर्देश दिए।
सैय्यद नजर अली के वकील बेटे से एसडीएम ने कहा, माता-पिता के प्रकरण में दांव पेंच न खेलें। अब 13 को सुनवाई होगी। सैय्यद अली ने कहा, प|ी बिट्टन अली बहुत बीमार है, फैसला सुना दीजिए साहब।
कस्तूरी देवी के चार बेटे कोर्ट में पहुंचे। दो अपनी मां का ख्याल रखते हैं पर दो नहीं। मां दोनों से 3-3 हजार खर्च चाहती थी पर इनकी हैसियत ठीक नहीं थी। इसी कारण एसडीएम ने दोनों को 500-500 रुपए देने का आदेश दिया।
84 साल के विपिन सक्सेना ने सुरक्षा के कारण घर में कैमरा लगा रखा है। बेटे ने क्लिपिंग बनाने का आरोप लगाते हुए पुलिस में प्रकरण दर्ज करवा दिया। पुलिस भी बेटे पंकज का साथ दे रही है। पंकज को नोटिस जारी कर 13 जनवरी को हाजिर होने को कहा गया है।
एसडीएम कोर्ट
गोरखी में बुजुर्गों की सुनवाई करते एसडीएम।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva